Eräänä päivänä Jeesus astui opetuslastensa kanssa veneeseen -
ja sanoi heille: "Nyt lähdemme vastarannalle." He lähtivät vesille.
Matkalla Jeesus nukahti.
Mutta järvelle syöksyi myrskytuuli, -
ja veneeseen tuli vettä niin että he olivat vaarassa.
Silloin opetuslapset herättivät Jeesuksen ja sanoivat: -
"Opettaja, opettaja, me hukumme!"
Jeesus nousi ja nuhteli tuulta ja järven aaltoja.
Ne asettuivat, ja tuli tyven.
"Missä teidän uskonne on?" kysyi Jeesus.
Opetuslapset joutuivat pelon valtaan ja sanoivat hämmästyneinä toisilleen:
"Mikä mies tämä oikein on?
Hän käskee jopa tuulta ja vettä, ja ne tottelevat häntä."
He laskivat maihin Gerasan alueella, joka on vastapäätä Galileaa.
Kun Jeesus nousi rannalle, häntä vastaan tuli kaupungista mies, -
jota vaivasivat pahat henget.
Mies oli jo kauan kulkenut vaatteitta, -
eikä hän asunut ihmisasumuksessa vaan oleskeli hautaluolissa.
Jeesuksen nähdessään hän parkaisi, heittäytyi hänen eteensä ja -
huusi kovalla äänellä: "Mitä sinä minusta tahdot, Jeesus, -
Korkeimman Jumalan poika? Minä pyydän: älä kiduta minua!"
Jeesus näet oli käskenyt saastaisen hengen lähteä miehestä.
Se oli jo pitkän aikaa pitänyt miestä otteessaan.
Hänet oli köytetty ja kahlehdittu, että hän pysyisi aloillaan, -
mutta kerran toisensa jälkeen hän oli katkonut siteensä -
ja pahan hengen ajamana paennut ihmisten ilmoilta.
"Mikä sinun nimesi on?" kysyi Jeesus.
Mies vastasi: "Legioona", sillä häneen oli mennyt monta pahaa henkeä.
Ne pyysivät, että Jeesus ei käskisi niiden syöksyä kadotuksen kuiluun.
Läheisellä vuorella oli iso sikalauma laitumella.
Pahat henget pyysivät Jeesukselta lupaa mennä sikoihin, -
ja hän salli sen.
Silloin henget lähtivät miehestä ja menivät sikoihin, -
ja lauma syöksyi jyrkännettä alas järveen ja hukkui.
Kun sikopaimenet näkivät tämän, he lähtivät pakoon -
ja kertoivat kaiken kaupungissa ja kylissä.
Monet lähtivät katsomaan, mitä oli tapahtunut.
He tulivat Jeesuksen luo ja tapasivat miehen, -
josta pahat henget olivat lähteneet.
Mies istui Jeesuksen jalkojen juuressa vaatteet yllään ja täydessä järjessään.
Tämä sai heidät pelon valtaan. Paikalla olleet kertoivat heille, -
millä tavoin pahojen henkien vaivaama oli parantunut.
Silloin kaikki Gerasan seudun ihmiset pyysivät Jeesusta poistumaan sieltä, -
sillä he olivat hyvin peloissaan.
Jeesus nousikin veneeseen ja lähti paluumatkalle.
Mies, josta pahat henget olivat lähteneet, pyysi, että saisi jäädä -
hänen seuraansa, mutta Jeesus lähetti hänet luotaan sanoen:
"Palaa kotiisi ja kerro tästä suuresta teosta, -
jonka Jumala on sinulle tehnyt."
Mies lähti, kulki ympäri kaupunkia ja julisti, mitä Jeesus oli tehnyt hänelle.